Amerikansk storjury i Assange-saken – NRK Urix – Utenriksnyheter og -dokumentarer
Amerikansk storjury i Assange-saken
Julian Assanges advokat sier en amerikansk storjury allerede er kalt sammen for å undersøke om det er grunnlag for å ta ut tiltale mot Wikileaks-gründeren.
Wikileaks-grunnlegger Julian Assange skal møte i retten i London i dag.
Publisert 14.12.2010, kl. 05.24 Oppdatert 14.12.2010, kl. 09.56
Assanges britiske advokat Mark Stephens sier juryen er kalt sammen i byen Alexandria i delstaten Virginia, bare få kilometer utenfor Washington.
Dersom dette stemmer, kan det være duket for at USA vil kreve Assange utlevert.
LES OGSÅ:– Vil sikte Assange for spionasje
Assange i retten i dag
Først skal imidlertid saken der han er mistenkt for voldtekt og seksuelle overgrep mot to kvinner i Sverige, behandles. Assange sitter varetektsfengslet i Storbritannia etter at svenske myndigheter utstedte en internasjonal arrestordre på ham.
Assange har avvist anklagene, og har sagt at han vil motsette seg utlevering til Sverige. Han har også sagt at han er skuffet over måten det «svenske rettssystemet er misbrukt» i saken.
Tirsdag møter han i retten i London i det andre rettsmøtet, etter at dommeren i forrige uke avslo kausjon for australieren.
Advokatene hans sa mandag at de igjen vil forsøke å få retten med på å løslate Assange mot kausjon tirsdag.
Angriper Visa og MasterCard
Visa, MasterCard og PayPal er instrumenter for amerikansk utenrikspolitikk, mener WikiLeaks-leder Julian Assange etter at de tre selskapene har blokkert for donasjoner til nettstedet hans.
I en uttalelse som ble formidlet på australsk fjernsyn via hans mor, går Assange til angrep på Visa, MasterCard og PayPal for å ha blokkert for donasjoner til nettstedet hans.
– Vi vet nå at Visa, MasterCard og PayPal er instrumenter for amerikansk utenrikspolitikk, sier han.
LES OGSÅ: Aktivister varsler angrep på Paypal og Facebook
– Jeg ber verden om å beskytte arbeidet mitt og folkene mine fra disse ulovlige og umoralske handlingene, fortsetter han.
Assange forklarer videre at han er mer bestemt enn noen gang på å offentliggjøre flere tusen sensitive dokumenter som er blitt lekket til nettstedet hans.